Blended

***Blended*** (títol orichinal en anglés, en aragonés ***Esbarranchaus***, estrenada en Aragón con o títol en castellano de ***Juntos y revueltos***, en aragonés ***Chuntos y revueltos***) ye una cinta de cine estausunidense de comedia romantica estrenada l'anyo 2014 dirichida por Frank Coraci seguntes un guión orichinal de Clare Sera y Ivan Menchell, con una banda sonora orichinal de Rupert Gregson-Williams, una dirección de fotografía de Julio Macat, una producción cinematografica d'Adam Sandler, Jack Giarraputo y Mike Karz ta las productoras *[[Warner Bros. Pictures]]*, *[[Gulfstream Pictures]]*, *[[RatPac-Dune Entertainment]]* y *[[Happy Madison Productions]]* y que conta con un elenco d'o cual en fan parte, entre d'atros actors, Adam Sandler, Drew Barrymore, Bella Thorne, Braxton Beckham, Emma Fuhrmann, Kyle Red Silverstein, Alyvia Alyn Lind, Terry Crews, Kevin Nealon, Jessica Lowe, Zak Henri, Amelia Sim, Shanaye Ncube, Wendi McLendon-Covey, Joel McHale, Jackie Sandler, Jared Sandler y Abdoulaye N'Gom.

*Lauren Reynolds* ye una esvurciada que tien una cita a boticiegas con *Jim Friedman*, un viduo, que la leva a un *[[Hooters]]*, una cadena de restaurants con cambreras que destacan por a suya beleza y la suya sexualidat aparent. Como yera d'asperar, a cita funciona bien mal y toz dos deciden no tornar a veyer-se mai mas. Tanimientres, poco dimpués se troban casualment en una botiga a on *Lauren* ha de mercar una revista erotica ta substituyir la que ha trastallau a su fillo y *Jim* ha de mercar tampons ta la suya filla adolescent. Deciden cambiar as compras respectivas pero la caixera lis cambia por error as suyas respectivas tarchetas, y *Jim* marcha enta casa de *Lauren* ta cambiar-las correctament. En ixa visita escuita por casualidat que una amiga de *Lauren* ha renunciau a un viache enta Africa con o suyo novio y sus fillos, que casualment ye lo chefe de *Jim*, y iste decide proposar a su chefe que li ceda lo viache ta él y ta las suyas tres fillas. Casualment, *Lauren* ha teniu la mesma ideya y proposa a la suya amiga que li ceda lo viache ta ella y los suyos dos fillos, y como cadagún d'éls se fa pasar por o titular real d'a reserva, en coincidir todas dos familias en Africa los colocan en as mesmas habitacions y se veyen obligaus a tener contacto. en ixe contacto, *Jim* descubre que las suyas fillas se troban bien con *Lauren* en amenistar de bel un que faga lo papel de mai, y *Lauren* descubre que los suyos fillos se troban bien con *Jim* en amenistar de bel un que faga lo papel de pai. A la vegada, poquet a poquet descubren que l'atro no yera tan negativo como heban pensau en a suya primer cita.

A cinta s'ambienta en a suya epoca actual (2014) en Sudafrica y Estaus Unius, y las suyas escenas se filmoron en *[[Sun City (Sudafrica)|Sun City]]*, un complexo turistico en a provincia d'o Nord-ueste en Sudafrica y en Buford, Flowery Branch y Lawrenceville en Cheorchia en Estaus Unius.

Ye una cinta que ha recibiu bels premios y nominacions, encara que bel uns son Premios Golden Raspberry, no trobando-se garra d'istos premios en o conchunto d'os premios cinematograficos mas conoixius u destacaus.

## Elenco

## Se veiga tamién
* Cine en 2014.
* Cintas de 2014.

## Referencias

## Vinclos externos
*  ''Blended'' en Internet Movie Database.
*  ''Blended'' en Box Office Mojo.